রঞ্জি ট্রফির ম্যাচের আগের দিন বাংলা ও অসম— যুযুধান দুই শিবিরেই এই দু’টো প্রশ্নের খোঁজ চলল। এবং সোমবার রাত পর্যন্ত যা খবর, তাতে টস জিতলে কী করা হবে, সেটা নিয়ে ধন্দে দু’দলই। গুয়াহাটি থেকে ফোনে বাংলার অধিনায়ক মনোজ তিওয়ারি বললেন, ‘‘আমার তো মনে হচ্ছে টস হেরে গেলেই বরং ভাল হয়। তাহলে সিদ্ধান্ত নিয়ে কোনও টানাপড়েনের মধ্যে পড়তে হবে না।’’ অসমের অধিনায়ক গোকুল শর্মার গলাতেও একই সুর। ‘‘এই ম্যাচে টস জিতে সিদ্ধান্ত নেওয়াটা সত্যিই বেশ কঠিন,’’ ফোনে বলছিলেন গোকুল।
কিন্তু কেন এরকম বিভ্রান্তি? কারণটা গুয়াহাটির বর্ষাপাড়া স্টেডিয়ামের বাইশ গজ। যে পিচে বাংলার ম্যাচ হবে, সেখানেই কর্নাটকের বিরুদ্ধে খেলেছিল অসম। সেই ম্যাচে প্রথম দিনই মাত্র ১৮৭ রানের মধ্যে গত দু’বারের রঞ্জি চ্যাম্পিয়ন কর্নাটকের প্রথম ইনিংস শেষ করে দিয়েছিলেন অসমের বোলারেরা। বাকি দু’টো ম্যাচ অন্য পিচে খেলা হলেও প্রথম দিনই শুরুতে ব্যাটিং করা দল অল আউট হয়ে গিয়েছে দু’শোর কম রানে। যার মধ্যে গৌতম গম্ভীরের দিল্লিও রয়েছে। গুয়াহাটিতে খোঁজ নিয়ে জানা গেল, অন্যান্য জায়গার চেয়ে ১৫ মিনিট আগে, অর্থাৎ সকাল ৮.৪৫-এ ম্যাচ শুরু হয় বলে সকালের দিকে পেসাররা সাহায্য পান। যার ফায়দা নিতে চায় প্রত্যেক দলই। বাংলা শিবিরও প্রাথমিকভাবে সিদ্ধান্ত নিয়েছিল টস জিতলে ফিল্ডিং করা হবে। 
কিন্তু সোমবার উইকেট দেখার পর বঙ্গ টিম ম্যানেজমেন্টের মনে হয়েছে, ম্যাচে ফলাফল না-ও হতে পারে। এমনিতেই গুয়াহাটির উইকেট পরের দিকে ব্যাটিং সহায়ক হয়ে পড়ছে। বাংলা শিবিরের ধারণা, প্রথম ইনিংসের ভিত্তিতে পয়েন্ট নির্ধারিত হয়ে যেতে পারে। এই ম্যাচ থেকে যে দল তিন পয়েন্ট পাবে, তাদের কোয়ার্টার ফাইনালে ওঠা নিশ্চিত। তাই কারও কারও মতে, প্রথমে ব্যাট করে প্রতিপক্ষের ওপর বড় রানের বোঝা চাপিয়ে দেওয়ার চেষ্টা করলেই বরং ভাল হবে। 
পিচের জন্যই বোলিং বিভাগেও ভারসাম্য রাখার সিদ্ধান্ত নিয়েছে বাংলা। দুই পেসার-দুই স্পিনারের ছকে দল সাজানো হতে পারে। হ্যামস্ট্রিংয়ের চোট না সারায় সোমবারই ছেড়ে দেওয়া হল পেসার বীরপ্রতাপ সিংহকে। তাঁর বদলি হিসাবে সায়ন ঘোষ সোমবারই গুয়াহাটি পৌঁছেছেন। তবে প্রথম একাদশে অশোক ডিন্ডার সঙ্গে সম্ভবত খেলবেন মুকেশ কুমার। দুই স্পিনার প্রজ্ঞান ওঝা ও আমির গনি। পাশাপাশি মিডিয়াম পেস বোলিং করবেন লক্ষ্মীরতন শুক্ল ও সায়নশেখর মণ্ডল। চোট সারিয়ে প্রথম একাদশে ফিরছেন লক্ষ্মী। 
সোমবার প্র্যাক্টিসের পর কামাক্ষ্যা মন্দিরে পুজো দিতে গিয়েছিলেন সুদীপ চট্টোপাধ্যায়-সহ কয়েকজন ক্রিকেটার। বাংলা শিবিরে প্রার্থনা চলছে, গুয়াহাটিতে প্রথম দিন থেকেই যেন নক আউটের স্বপ্ন আরও উজ্জ্বল হয়ে ওঠে।